คลังยืดอายุ ภาษีอสังหาฯต่ออีก1เดือน
&nbsp;
21 ส.ค. 2554

โพสต์ทูเดย์ — คลังเตรียมเสนอ ครม. ยืดอายุมาตรการภาษีกระตุ้นภาคอสังหาริมทรัพย์ออกไปจนสิ้นสุดเดือน มิ.ย.นี้
นายกรณ์ จาติกวณิช รมว.คลัง เปิดเผยว่า กระทรวงการคลังเตรียมเสนอที่ประชุมคณะรัฐมนตรี (ครม.) วันที่ 25 พ.ค. ขยายเวลามาตรการภาษีภาคอสังหาริมทรัพย์ออกไปอีก 1 เดือน จากเดิมสิ้นสุดวันที่ 31 พ.ค. 2553 เป็นวันที่ 30 มิ.ย. 2553 ถือเป็นการต่ออายุมาตรการครั้งที่ 2 จากครั้งแรกที่ครบกำหนดเมื่อวันที่ 28 มี.ค. 2553 ที่ผ่านมา
ทั้งนี้ เพื่อช่วยเหลือผู้ได้รับผลกระทบในช่วงที่มีเหตุการณ์ความไม่สงบทางการเมืองทำให้เศรษฐกิจหยุดชะงัก ทำให้ลูกค้าชะลอการตัดสินใจซื้ออสังหาริมทรัพย์ และอาจจะไม่ทันวันสิ้นสุดมาตรการวันที่ 31 พ.ค.นี้
“มาตรการทุกอย่างยังเหมือนเดิม มีแค่ยืดเวลาออกไป เพราะในช่วงเดือน พ.ค.ที่ผ่านมา มีปัญหาเรื่องการชุมนุมแถมยังเจอเคอร์ฟิวอีก จึงเห็นว่าน่าจะเลื่อนออกไปสิ้นสุดเดือน มิ.ย. เพื่อช่วยประชาชนที่ยังไม่ได้โอนบ้าน” นายกรณ์ กล่าว
สำหรับสาระสำคัญของมาตรการภาษีอสังหาริมทรัพย์ ได้แก่ การลดค่าธรรมเนียมการจดทะเบียนการโอน เหลือ 0.01% จาก 2% ของราคาประเมิน ส่วนค่าธรรมเนียมจดทะเบียนการจำนองอสังหาริมทรัพย์ ลดเหลือ 0.01% จาก 1% ขณะที่ภาษีธุรกิจเฉพาะ ลดเหลือ 0.1% จากอัตราเดิมที่ 3% ซึ่งเชื่อว่าจะทำให้ลูกค้าสามารถลดค่าใช้จ่ายในการซื้อบ้านได้มาก